

**УРОК: Добротворчеството- мисия възможна**

**Ирена Мицковска, учител в НУ „Хаджи Генчо“, гр. Тетевен**

**Часът е проведен в ЦДО III клас на 06.03.2018 г.**

*„Каквото посееш, това ще жънеш“*

*/българска народна мъдрост/*

**Цел на урока**

*Добротата, добротворчеството- не с цел, не с повод, а като ежедневно поведени; като вътрешно усещане, че това е правилният начин да живеем, да действаме, да мислим.*

**Описание**

*Мой гост за този урок бе Николай Сираков- дипломиран актьор, маркетингов мениджър, в момента депутат от ПП ГЕРБ. Но в нито една от тези роли, а като сладкодумен разказвач, той грабна вниманието на децата и повече от час те слушаха притихнали, задаваха въпроси, коментираха. Темата бе добротворчеството- колко е лесно бъдем добри, защо е важно да бъдем добри, как да бъдем добри.*

*Най- напред г-н Сираков попита децата дали те са участвали в благотворителна инициатива. Разказахме му за включването ни в Операция „Жълти стотинки“, „Изплети топлина“, Коледния благотворителен базар. Той предложи да се фокусираме върху първата дейност, защото е била най- масова. Попита учениците защо и как са събирали стотинките. Те казаха, че са включили и родителите си, а целта в национален мащаб е закупуване на апаратура за болни деца. Тогава той ги помоли да затворят очи и да си представят едно болно дете, как се чувства то, за какво мечтае… да си представят, че апаратът вече е купен, детето се лекува, оздравява… как се чувства то, как се чувстват те? След като децата споделиха своите усещания на радост и удовлетвореност, г-н Сираков им каза, че всъщност това са двете основни мечти / цели на хората- да живеят в свят без болка и страдание и да бъдат щастливи. А тайната как се постига това, е много проста- всичко, което вие искате, трябва първо да го дарите на другите.*

 *Припомнихме си народната мъдрост, че „Каквото посееш, това ще жънеш“. Той ги попита, ако посеят семка от ябълка, какво „ще ожънат“? Ябълка- бе отговорът на децата. Веднага ли става това- попита той. Не, минава известно време. А къде сеем семката и откъде берем ябълката?- бе следващият въпрос. Семката се засява в земята, а ябълката късаме от дървото- единодушни бяха децата.*

*Точно в тези отговори се крие и другата тайна- прошепна им г-н Сираков и обобщи:*

* *Засяваш нещо малко, но получаваш по- голямо;*
* *Необходимо е обаче търпение, минава време, докато получиш своя „дар“;*
* *Помагаш на един, но получаваш от друг.*

*След това им разказа следната ситуация: представете си, че на пътя има огромна дупка и един човек, по някаква причина, е паднал в нея и вика за помощ. Има три варианта на действие:*

1. *Ще мине друг пътник, ще чуе вика за помощ, ще надникне и като види човека вътре, ще каже: Ами така е, като не си внимавал! Колко пъти ти е казвано да си гледаш в краката! Защо не си слушал! Къде си гледал! Така ти се пада! Нека това да ти е за урок!.... И ще си замине… /децата бяха единодушни, че този човек е лош и коравосърдечен/*
2. *Минава следващ пътник, чува виковете, наднича и казва: Олеле, как си паднал вътре? Чакай, ще дойда при теб да не си сам, не се притеснявай… И скача вътре- да викат заедно за помощ и да се жалват… /Г-н Сираков попита децата какво е изпитал вторият човек, за да скочи в дупката? И тук започна един спор между децата относно съжаление или съчувствие е изпитаното чувство, което беше и целта на госта ни. Той обясни на децата, че да „скочиш в дупката“ и да се вайкаш заедно с другия е съжаление, а съчувствие е третият вариант, при който:*
3. *Минава трети пътник, чува виковете, спира се и след като вижда човека в беда, започва да обмисля как е най- добре да му помогне да излезе.*

*Така децата разбраха разликата между съжаление и съчувствие и защо в третия пример имаме съчувствие- защото то винаги е съпроводено с действие.*

*Обсъдихме и факта, че всъщност „да паднеш в дупка“ не е нещо фатално, случва се на всеки; по- важното е да си вземеш поука от ситуацията и да се научиш как следващ път да я „заобиколиш или прескочиш“.*

*В последната част на урока г-н Сираков попита децата дали те имат някакви желания- нещо да им се купи, да получат нещо очаквано и желано? Чуха се отговори от „ново колело“ и „нов лаптоп“ до „книги“ и „сладолед“. А какво се случва, когато не получавате веднага това, което искате, или ви го отказват?- попита той. Нервираме се- бяха откровени децата. Тогава той им описа следната ситуация- помоли ги да си представят в кръг птица, змия и прасе, като всяко животно е захапало опашката на предходното. Птицата- това са нашите желания /когато мечтаем за нещо, ние сякаш летим/. Но ако не получим това, което искаме или ако ни го отказват, това събужда в нас гняв- а гневът е змията /затова птицата е захапала опашката й/. Когато се поддадем на този гняв, ставаме зли, лоши, агресивни, завистливи, а това е прасето /нехигиенични чувства, също така невежество, липса на мъдрост/.*

*А каква е мъдростта, т.е. знанието, което ще ни позволи да бъдем само птици? Това са онези три простички неща, които обсъдихме в началото на часа:*

* *за да получиш, първо трябва да дадеш;*
* *трябва да си търпелив- необходимо е известно време, за да се превърне семката в ябълка;*
* *когато помагаш на някого, прави го безусловно, не чакай той да ти върне жеста на доброта- както семката засяваш в земята, а ябълката береш по- късно от дървото, така и твоят дар ще дойде, когато „узрее“.*

*Но най- важно е каквото и да ти се случва, каквото и да имаш, да бъдеш благодарен! Благодарен за това, което имаш в момента, защото ако за миг се замислиш, ще си дадеш сметка, че има хора, които и това нямат.*

*А вие, деца, ще получите вашите нови колела, лаптопи и телефони, ако първо „засеете семката“ на едно добро дело!- с това изречение Николай Сираков завърши урока /а аз си дадох сметка, че цял час снимах, писах и слушах с усмивка на лице ☺/*

**От коментарите в час**

*Тук можете да споделите цитати. Чрез тях целим цялостното представяне на урока да се оживи и да звучи автентично.*

**Идеи за надграждане**

*Можете да препоръчате прилагането на някои от техниките, използвани в урока, за други теми. Посочете ги като сфера. Ако в урока не сте включили работа у дома, а сте останали с впечатлението, че е подходящо предвид общата цел на урока, препоръчайте и се аргументирайте. Бихте ли променили нещо в урока, и ако да, то какво точно? Използвахте ли други материали и източници, различни от тези, които сме предложили в материалите, и ако да, то какви? Тази обратна връзка е изключително ценен ресурс за развиването на програмата и по-добри резултати от съвместната ни работа.*